Kaféansatt angrepet med væske
Politi, brannvesen og sykebil rykket ut til Espresso House i Bogstadveien da en kvinnelig ansatt fikk noe flytende kastet i ansiktet.Foreløpig er det usikkert hva slags væske den ansatte har fått i ansiktet, opplyser operasjonsleder Line Skott til VG. Kafeen holdes stengt frem til dette er oppklart. Det skal være en kunde som kastet væsken. – Jenta som ble truffet blir tatt hånd om, og i første omgang er hun sendt til legevakten. Hun var bevisst og kunne gjøre rede for seg, sier Skott. Operasjonslederen forteller at politiet kjører rundt for å lete etter gjerningspersonen: Vedkommende er en nokså lav kvinne med asiatisk utseende, iført rød jakke.– Vi trodde det bare var kaffe, men så begynte den ansatte å hylgråte, sier Sandra Svennes til VG. Hun hadde akkurat vært hos legen da hun bestemte seg for å ta en rask kaffe hos Espresso House, hvor hun ble vitne til hele episoden. Den ansatte ble hjulpet på bakrommet i kafeen etter hendelse, og Svennes hjalp til. – Jeg skulle gi beskjed om at de burde bruke lunkent vann, ikke iskaldt. Da jeg hjalp henne med å ta buksen hennes, kom jeg bort i den, sier hun. Hun forteller at alle gjestene ble evakuert da politiet kom til stedet, og at det ble spylt luft inn i lokalet. Selv fikk hun beskjed om å vaske hendene i tjue minutter, som følge av å vært i kontakt med jentas klær. – Det var veldig viktig at hendene ble skyllet ordentlig. Jeg har fått beskjed om å kontakte legevakten dersom jeg føler meg uvel, sier Svennes.
En kaféansatt ved Majorstuen i Oslo er sendt til legevakten etter at en kunde kastet væske i ansiktet hennes. Nå leter politiet etter en kvinnelig gjerningsperson.